b'\n_START_ARTICLE_\nJupiter (mitologija)\n_START_SECTION_\nZna\xc4\x8dilnosti\n_START_PARAGRAPH_\nJupiter je bil bog svetlobe. Po\xc5\xa1iljal je grom in strele, bil je za\xc5\xa1\xc4\x8ditnik pravice, resnice, vojsko je zaustavljal na begu in ji dosojal zmago. V zgodovini je bil Jupiter Optimus Maximus glavno bo\xc5\xbeanstvo Rima. Najstarej\xc5\xa1i tempelj rimskega dr\xc5\xbeavnega kulta na Kapitolu je bil posve\xc4\x8den Jupitru, Junoni in Minervi; tu je senat sprejemal odloke o za\xc4\x8detku vojne, tu so se podpisovali mednarodni sporazumi in vojskovodje so tukaj \xc5\xbertvovali, zmagovalni cesarji so ob povratku v Rim v triumfalni procesiji najprej od\xc5\xa1li v Jupitrov tempelj. _NEWLINE_Po Rimskem cesarstvu so zgradili mnoge templje v \xc4\x8dast Jupitra (najpogosteje na vzpetinah), ki so predstavljali simbol rimske mo\xc4\x8di. V \xc4\x8dast Jupitru so prirejali vsako leto v septembru ludi Romani. V dobi cesarstva so ga \xc4\x8desto v kultu identificirali z razli\xc4\x8dnimi tujimi, posebej orientalskimi bogovi (Jupiter Optimus Maximus Serapis, Sabazios, Dolichenus in drugi). _NEWLINE_Jupiter je bil tudi za\xc5\xa1\xc4\x8ditnik meja in poljedelstva ter pokrovitelj zavezni\xc5\xa1tev._NEWLINE_V umetnosti je upodobljen z vladarskim \xc5\xbeezlom in svojima simboloma - orlom in strelo.'